พาณิชย์ เผย ผลการประชุม AEM Retreat ครั้งที่ 25 ประสบความสำเร็จสมาชิกเห็นชอบ 13 ประเด็นเศรษฐกิจที่ไทยต้องการผลักดันในช่วงเป็นประธานอาเซียน
นางสาวชุติมา บุณยประภัศร รัฐมนตรีช่วยว่าการกระทรวงพาณิชย์ เปิดเผยผลการประชุมรัฐมนตรีเศรษฐกิจอาเซียนอย่างไม่เป็นทางการ (AEM Retreat) ครั้งที่25 ซึ่งไทยเป็นเจ้าภาพจัดการประชุมระหว่างวันที่ 22 – 23 เมษายน 2562 ณโรงแรมอังสนาลากูน่าจังหวัดภูเก็ต ว่า อาเซียนเห็นชอบประเด็นที่ไทยในฐานะประธานอาเซียนผลักดันเพื่อให้สมาชิกอาเซียนดำเนินการให้สำเร็จในปีนี้ทั้ง 3 ด้าน 13 ประเด็น ประกอบด้วย 1) ด้านการเตรียมความพร้อมของอาเซียนสำหรับการปฏิวัติอุตสาหกรรมครั้งที่ 4 2) ด้านการส่งเสริมความเชื่อมโยง  3) ด้านการส่งเสริมการพัฒนาทางเศรษฐกิจของอาเซียนอย่างยั่งยืนในทุกมิติโดยมีประเด็นที่เกี่ยวข้อง อาทิ การจัดทำแผนการดำเนินงานด้านดิจิทัลการจัดทำแผนงานด้านนวัตกรรมการจัดทำแนวทางการพัฒนาทรัพยากรมนุษย์เพื่อรองรับ 4IR การเชื่อมโยงระบบศุลกากรอิเล็กทรอนิกส์ณจุดเดียวของอาเซียน(ASEAN Single Window) ให้ครบทั้ง10 ประเทศสมาชิกอาเซียนการส่งเสริมการประมงที่ยั่งยืน และการดำเนินความร่วมมือด้านการวิจัยและพัฒนาพลังงานชีวภาพของอาเซียนเป็นต้น     สำหรับประเด็นด้านการปฏิรูปWTO อาเซียนเห็นชอบให้ประเทศสมาชิกมีบทบาทเชิงรุกใน 3 ประเด็นสำคัญ นอกจากนี้อาเซียนยังได้รับทราบความคืบหน้าเกี่ยวกับผลของการเจรจาในประเด็นต่างๆในส่วนของผลการเจรจาและประเด็นคงค้างสำคัญของการเจรจา RCEP อาเซียนจะต้องร่วมกันหาท่าทีในประเด็นที่ยังไม่มีท่าทีร่วมให้ได้ในช่วงการประชุมคณะกรรมการอาร์เซ็ปสมัยพิเศษครั้งที่ 5 และการประชุมที่เกี่ยวข้องระหว่างวันที่ 23-31 พฤษภาคมนี้        ทั้งนี้ รัฐมนตรีเศรษฐกิจอาเซียนจะหารือประเด็น RCEP อีกครั้งในช่วงก่อนการประชุมสุดยอดอาเซียนครั้งที่ 34 ในเดือนมิถุนายน 2562 ที่กรุงเทพฯเพื่อเสนอเป็นท่าทีต่อประเทศคู่เจรจาก่อนพบกับคู่เจรจาในการประชุมคณะกรรมการอาร์เซ็ปครั้งที่ 26 ณ เมืองเมลเบิร์นประเทศออสเตรเลียในเดือนมิถุนายน 2562